ΓΡΑΠΤΗ ΕΡΩΤΗΣΗ E-1251/96 υποβολή: Amedeo Amadeo (NI) προς την Επιτροπή (23 Μαΐου 1996)

Θέμα: Διαρκής ανάπτυξη στον τομέα του περιβάλλοντος

Η πρόταση κανονισμού του Συμβουλίου (COM(95) 294 ((ΕΕ C 20 της 24.1.1996, σελ. 4 )) σκοπό έχει να προωθήσει την ενσωμάτωση της περιβαλλοντικής διάστασης στην αναπτυξιακή διαδικασία των αναπτυσσομένων χωρών. Στόχος της πρότασης είναι η εφαρμογή τόσο των κοινοτικών αρμοδιοτήτων όσον αφορά τη διεθνή συνεργασία στον τομέα του περιβάλλοντος όσο και της αρχής της βιώσιμης οικονομικής και κοινωνικής ανάπτυξης στον τομέα της συνεργασίας για την ανάπτυξη.

Η πρόταση προσδιορίζει ως εκ τούτου τους τρόπους με τους οποίους η Κοινότητα μπορεί να παρέχει στις αναπτυσσόμενες χώρες οικονομική και τεχνική βοήθεια σε ορισμένους τομείς προτεραιτότητας και εμπλουτίζει το οπλοστάσιο των μέσων που διαθέτει η Κοινότητα για την εφαρμογή μιας περιβαλλοντικής πολιτικής.

Δεδομένου ότι ο προϋπολογισμός που προβλέπεται για τις εν λόγω ενέργειες είναι περιορισμένος μπορεί η Επιτροπή να προσδιορίσει τις προτεραιτότητες ανά έτος, να καταστήσει σε γενικές γραμμές υποχρεωτική τη συμετοχή των ευεργετουμένων και να προβλέψει κάποια μορφή συγχρηματοδότησης για τις περισσότερες ενέργειες; Θα μπορούσε επίσης να γνωστοποιήσει τα αποτελέσματα της κτηθείσης πείρας μέσω εκθέσεων και αξιολογήσεων που θα εκπονήσει;

Απάντηση του κ. Marin εξ ονόματος της Επιτροπής (18 Ιουνίου 1996)

Εφόσον το ζήτημα που θίγεται στην ερώτηση είναι κοινή αρμοδιότητα του αντιπροέδρου κ. Marin και του Επιτροπού κ. Pinheiro, η ακόλουθη απάντηση δίνεται από τα δύο μέλη εξ ονόματος της Επιτροπής.

Ο καθορισμός προτεραιοτήτων σε ετήσια βάση έχει ήδη εφαρμοσθεί από την Επιτροπή κατά τη διαχείριση του κονδυλίου του προϋπολογισμού για την αναπτυξιακή βοήθεια στον τομέα του περιβάλλοντος. Βασικοί τομείς χρηματοδότησης μέχρι σήμερα ήταν, ειδικότερα, το αστικό περιβάλλον και η προστασία της βιοποικιλότητας. Μελλοντικά, η Επιτροπή προτείνει στο σχέδιο κανονισμού του Συμβουλίου σχετικά με τα περιβαλλοντικά μέτρα στις αναπτυσσόμενες χώρες στο πλαίσιο της αειφόρου ανάπτυξης ((COM(95) 294 τελικό. )), να συζητά γενικές κατευθυντήριες γραμμές σε ετήσια βάση, με τα κράτη μέλη στην αντίστοιχη γεωγραφική τους επιτροπή (ALA/MED/EΤΑ). Η πρόταση αυτή εγκρίθηκε στην κοινή θέση που υιοθετήθηκε από το Συμβούλιο Ανάπτυξης τον Μάιο του 1996.

Η Επιτροπή υποστηρίζει στην πρότασή της συστηματικές προσπάθειες για την εξασφάλιση της συμμετοχής και, ειδικότερα, της χρηματοδοτικής συμμετοχής των τελικών δικαιούχων, ανάλογα με τα μέσα που διαθέτουν και τη φύση της συγκεκριμένης δράσης. Επιπροσθέτως, αναζητούνται ευκαιρίες συγχρηματοδότησης, ειδικότερα, με τα κράτη μέλη ή με πολυμερείς περιφερειακούς ή άλλους οργανισμούς.

Όσον αφορά τη βοήθεια που παρέχεται από το κονδύλιο του προϋπολογισμού, για την αναπτυξιακή βοήθεια στον τομέα του περιβάλλοντος, προορίζεται να συμπληρώσει και να ενισχύσει τη βοήθεια που παρέχεται στο πλαίσιο άλλων μέσων αναπτυξιακής συνεργασίας με στόχο να ληφθούν πλήρως υπόψη θέματα σχετικά με το περιβάλλον στα κοινοτικά προγράμματα. Ως εκ τούτου, στόχος της βοήθειας είναι η χρηματοδότηση πειραματικών σχεδίων στον τομέα καθώς και μελετών σε θέματα πολιτικής.

Έκθεση σχετική με τα αποτελέσματα των δραστηριοτήτων που έχουν υλοποιηθεί με χρηματοδότηση από το κονδύλιο του προϋπολογισμού για το περιβάλλον, καταρτίσθηκε από την Επιτροπή και θα υποβληθεί στο Συμβούλιο και στο Κοινοβούλιο με την μετάφρασή τους. Βάσει τη πρότασης θα υποβληθούν περαιτέρω εκθέσεις στο τέλος κάθε οικονομικού έτους συμπεριλαμβανομένης περίληψης τυχόν ανεξάρτητων εκθέσεων αξιολόγησης που θα καταρτισθούν για συγκεκριμένες δραστηριότητες. Η εν λόγω έκθεση θα καλύψει, επίσης, την αξιολόγηση της αναπτυξιακής βοήθειας της Επιτροπής στον τομέα του περιβάλλοντος, δίνοντας ειδικότερα προσοχή στο κονδύλιο του προϋπολογισμού Β7-6200 (πρώην Β7-5040), η οποία θα ολοκληρωθεί τον Δεκέμβριο του 1996.